Speel oop kaarte oor droogtehulp in O-Kaap, sê DA | Netwerk24
Deur Elsabé Pienaar 21 Januarie 2020 14:00
Die Oos-Kaapse regering hou die publiek doelbewus in die duister en moet oop kaarte speel oor die manier waarop die beloofde droogtehulp toegeken word.
So sê die DA in die Oos-Kaap, wat nou ingevolge die Wet op die Bevordering van Toegang tot Inligting (Paia) vir alle droogtehulpdokumente en -kontrakte vra.
Dit hou verband met die aanwending van R74 miljoen vir droogtehulp, wat deur die departement van landbou, landelike ontwikkeling en grondhervorming vir die finansiële jaar van 2019-2020 beskikbaar gestel is.
Retief Odendaal, DA-woordvoerder vir landbou, landelike ontwikkeling en grondhervorming, sê in 'n verklaring hy het reeds verskeie keer gevra dat die betrokke departement die portefeuljekomitee op hoogte hou oor die vordering met droogtehulp in die provinsie. "Nou blyk dit dat ons doelbewus in die duister gehou word."
Volgens georganiseerde landbou in die Oos-Kaap wil dit voorkom asof die departement van landbou geen oudits doen om die akkuraatheid van die aantal lewende hawe, wat suksesvolle droogtehulp-aansoekers verklaar het, te bevestig nie. In teenstelling met die departement se eie beleid oor die droogtehulp-verhouding, blyk dit daar is ? wanbalans in die toekenning van droogtehulp aan kommersiële en kleinboere.
Die DA vra in sy Paia-aansoek onder meer inligting oor die tenderbesonderhede, kontrakooreenkomste, prysspesifikasies, verskaffingsooreenkomste en verspreidingsplanne van die R74 miljoen.
Odendaal het die LUR vir landbou, Nomakhosazana Meth, in 'n brief gevra om dringend in te gryp, maar ook gewaarsku dat die DA die departement se volle samewerking ten opsigte van die Paia-aansoek verwag.
"Die droogte is die grootste enkele bedreiging waardeur die mense en die ekonomie van die Oos-Kaap in die gesig gestaar word. Nietemin blyk dit dat u departement met 'kat-en-muis-speletjies' besig is," skryf Odendaal.